CELEX: 32011D1015(01)
Language: sl
Date: 2011-10-14 00:00:00
Title: Sklep Komisije z dne 14. oktobra 2011 o ustanovitvi skupine nacionalnih strokovnjakov za premog (NCE)

15.10.2011   
            
            
               SL
            
            
               Uradni list Evropske unije
            
            
               C 304/3
            
         SKLEP KOMISIJE
   z dne 14. oktobra 2011
   o ustanovitvi skupine nacionalnih strokovnjakov za premog (NCE)
   2011/C 304/03
   EVROPSKA KOMISIJA JE –
   ob upoštevanju Pogodbe o delovanju Evropske unije (PDEU),
   ob upoštevanju naslednjega:
   
               (1)
            
            
               Člen 194 PDEU določa, da je cilj energetske politike Unije v duhu solidarnosti med državami članicami zagotoviti delovanje energetskega trga in zanesljivost oskrbe z energijo v Uniji.
            
         
               (2)
            
            
               Komisija je v sporočilu z dne 10. novembra 2010„Energetska strategija 2020. Strategija za konkurenčno, trajnostno in zanesljivo oskrbo z energijo“ (1) sicer opozorila, da morajo države članice postopoma ukiniti okolju škodljive subvencije, vendar je izpostavila tudi možnosti za nadaljnji razvoj domačih virov fosilnih goriv v EU, ki lahko evropskim podjetjem in potrošnikom zagotovi varno, zanesljivo in trajnostno energijo po konkurenčnih cenah.
            
         
               (3)
            
            
               V skladu s Sklepom Sveta 2010/787/EU je treba subvencije za proizvodnjo premoga v nekonkurenčnih rudnikih postopoma ukiniti do 31. decembra 2018.
            
         
               (4)
            
            
               Glede na delež premoga v evropski oskrbi z energijo je primerno, da Komisija ustanovi strokovno skupino, ki ji bo pomagala pri spremljanju trgov premoga ter omogočala stalno izmenjavo informacij med državami članicami in EU.
            
         
               (5)
            
            
               Na podlagi člena 8 Uredbe Sveta (ES) št. 405/2003 z dne 27. februarja 2003 o spremljanju uvoza črnega premoga s poreklom iz tretjih držav (2) se je med leti 2003 in 2010 redno sestajala skupina strokovnjakov za premog, t. i. skupina nacionalnih strokovnjakov za premog (NCE).
            
         
               (6)
            
            
               Uredba (ES) št. 405/2003 je prenehala veljati 31. decembra 2010 in ni bila nadomeščena.
            
         
               (7)
            
            
               V duhu nadaljnjega dobrega sodelovanja v skupini NCE, ki je bila ustanovljena za namene Uredbe (ES) št. 405/2003, se po njej poimenuje nova skupina strokovnjakov za premog.
            
         
               (8)
            
            
               Skupina NCE mora še naprej olajševati sodelovanje in posvetovanje med organi držav članic, pristojnimi za energetskopolitična vprašanja o premogu, in Komisijo pri vseh vidikih vrednostne verige premoga, ne da bi pri tem podvajala delo drugih, posebnih posvetovalnih skupin, ki jih je ustanovila Komisija.
            
         
               (9)
            
            
               Skupina NCE mora v širšem dialogu o energetskih vprašanjih z zainteresiranimi stranmi še naprej olajševati izmenjavo dobrih praks s področja proizvodnje premoga, ne da bi pri tem podvajala delo že obstoječih strokovnih in drugih skupin, vključno s skupinami, ustanovljenimi s pravnimi akti, pri tem pa mora v celoti spoštovati pravila o konkurenci in državnih pomočeh v skladu s členi 101 do 109 PDEU ter Sklep Sveta 2010/787/EU.
            
         
               (10)
            
            
               Skupino NCE sestavljajo organi držav članic, pristojni za energetskopolitična vprašanja o premogu. Ti organi imenujejo svoje predstavnike.
            
         
               (11)
            
            
               Da bi se izmenjale dobre prakse in po potrebi vključili ustrezni tehnični in regulativni organi držav članic, se lahko ad hoc sej skupine NCE udeležijo tudi strokovnjaki, ki niso člani NCE, vključno s predstavniki teh organov.
            
         
               (12)
            
            
               Treba je določiti pravila o razkritju informacij s strani članov skupine NCE in njihovih predstavnikov.
            
         
               (13)
            
            
               Osebne podatke članov skupine NCE je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3). –
            
         SPREJELA NASLEDNJI SKLEP:
   Člen 1
   Predmet sklepa
   Ustanovi se skupina nacionalnih strokovnjakov za premog (v nadaljnjem besedilu: skupina NCE).
   Člen 2
   Naloge
   Naloge NCE so:
   
               (a)
            
            
               da Komisiji pomaga pri spremljanju razvoja trgov premoga;
            
         
               (b)
            
            
               da vzpostavi sodelovanje in zagotovi redno posvetovanje med organi držav članic, pristojnimi za energetskopolitična vprašanja o premogu, in Komisijo o vprašanjih v zvezi z vidiki vrednostne verige premoga, vključno z zaprtjem premogovnikov;
            
         
               (c)
            
            
               da zagotovi izmenjavo izkušenj in dobrih praks s področja proizvodnje premoga in njegove uporabe.
            
         Člen 3
   Posvetovanje
   Komisija se lahko posvetuje s skupino NCE o vseh zadevah, povezanih z vsemi vidiki vrednostne verige premoga.
   Člen 4
   Imenovanje članov
   1.   Skupino NCE sestavljajo organi držav članic, pristojni za energetskopolitična vprašanja o premogu.
   2.   Ti organi imenujejo svoje predstavnike.
   3.   Imena organov držav članic se objavijo v registru strokovnih skupin Komisije in drugih podobnih subjektov (v nadaljnjem besedilu: register).
   Člen 5
   Delovanje
   1.   Skupini NCE predseduje predstavnik Komisije.
   2.   Skupina NCE lahko v soglasju s službami Komisije za preučitev posebnih vprašanj, zlasti v zvezi z izmenjavo dobrih praks, ustanovi podskupine, ki delujejo na podlagi pooblastila NCE. Te podskupine se po izpolnitvi pooblastila razpustijo.
   3.   Predstavnik Komisije lahko povabi strokovnjake s posebnim znanjem o temah dnevnega reda, ki niso člani NCE, da sodelujejo pri delu skupine NCE ali ad hoc podskupin. Poleg tega lahko posameznikom, organizacijam v skladu s pravilom 8(3) horizontalnih pravil o strokovnih skupinah ter državam kandidatkam podeli status opazovalca.
   4.   Člani strokovnih skupin in njihovi predstavniki ter povabljeni strokovnjaki in opazovalci spoštujejo obveznosti o varovanju poslovnih skrivnosti, določenimi s pogodbami in njihovimi izvedbenimi pravili, ter Pravilnik Komisije o varnosti v zvezi z zaščito tajnih podatkov EU iz priloge Poslovnika Komisije (4). Če teh obveznosti ne spoštujejo, lahko Komisija ustrezno ukrepa.
   5.   Seje strokovnih skupin in podskupin potekajo v prostorih Komisije. Komisija zagotovi tajniške storitve. Sej skupine NCE in njenih podskupin se lahko udeležijo tudi drugi uradniki Komisije, ki se zanimajo za določeno temo.
   6.   Skupina NCE lahko sprejme poslovnik na podlagi standardnega poslovnika za strokovne skupine.
   7.   Komisija objavi pomembne informacije o dejavnostih skupine NCE v registru ali na posebni spletni strani, na katero usmerja register.
   Člen 6
   Stroški sej
   1.   Udeležencem dejavnosti skupine NCE in njenih podskupin se stroški, ki jim nastanejo pri opravljanju storitev, ne povrnejo.
   2.   Potni stroški in stroški bivanja, ki nastanejo udeležencem pri dejavnostih skupine NCE in njenih podskupin, povrne Komisija v skladu z veljavnimi internimi določbami Komisije.
   3.   Stroški se povrnejo v okviru odobrenih proračunskih sredstev, ki se dodelijo v okviru letnega postopka dodelitve sredstev.
   
      V Bruslju, 14. oktobra 2011
      
         
            Za Komisijo
         
         Günther OETTINGER
         
            Član Komisije
         
      
   
   
      (1)  COM(2010) 639 konč.
   
      (2)  UL L 62, 6.3.2003, str. 1.
   
      (3)  UL L 8, 12.1.2001, str. 1.
   
      (4)  UL L 308, 8.12.2000, str. 26, kakor je bil spremenjen s Sklepom Sveta z dne 29. novembra 2001 o spremembi internega poslovnika (UL L 317, 3.12.2001, str. 1).